Direcția Administrație și Relații Publice

Serviciul Administrație Publică, ATOP

Autoritatea Terirorială de Ordine Publică

Nr.1/27.01.2021

Raport de activitate al Autorității Teritoriale de Ordine Publică Cluj pe anul 2020

**Autoritatea Teritorială de Ordine Publică** este un organism cu rol consultativ, fără personalitate juridică, care se constituie şi funcţionează pe lângă Consiliul General al Municipiului Bucureşti, respectiv pe lângă fiecare consiliu judeţean, şi care îşi desfăşoară activitatea în conformitate cu prevederile Legii nr. 218/2002 privind organizarea şi funcţionarea Poliţiei Române, republicată, cu modificările şi completările ulterioare şi ale Regulamentului de organizare şi funcţionare a autorităţii teritoriale de ordine publică aprobat prin Hotărârea nr.787/2002 în scopul asigurării bunei desfăşurări şi sporirii eficienţei serviciului poliţienesc din unitatea administrativ-teritorială în care funcţionează.

Autoritatea Teritorială de Ordine Publică asigură, prin activitatea sa, reprezentarea şi promovarea intereselor comunităţii în scopul asigurării unui climat de siguranţă şi securitate publică. În exercitarea atribuţiilor sale Autoritatea Teritorială de Ordine Publică emite hotărâri cu caracter de recomandare, fără a avea competenţe în problemele operative ale Poliţiei.

În vederea realizării atribuţiilor prevăzute de Legea nr. 218/2002 Autoritatea Teritorială de Ordine Publică îşi desfăşoară activitatea în plen şi în comisii de lucru. Plenul se întruneşte trimestrial în şedinţă ordinară şi ori de câte ori este nevoie în şedinţă extraordinară, la convocarea scrisă a preşedintelui sau la solicitarea a cel puţin 4 membri, adresată preşedintelui. Comisiile de lucru se întrunesc lunar.

În conformitate cu prevederile legale, Autoritatea îşi desfăşoară activitatea în plen şi în 3 comisii de lucru: Comisia de coordonare, situaţii de urgenţă şi pentru petiţii, Comisia de planificare, stabilire şi evaluare a indicatorilor de performanţă minimali şi Comisia pentru probleme sociale, standarde profesionale, consultanţă şi drepturile omului.

Numărul şedinţelor care s-au desfăşurat în perioada ianuarie-octombrie 2020 este următorul:

* Plen: - 11 şedinţe
* Comisia de coordonare, situaţii de urgenţă şi pentru petiţii - 10 şedinţe
* Comisia de planificare, stabilire şi evaluare a indicatorilor de performanţă minimali - 10 şedinţe
* Comisia pentru probleme sociale, standarde profesionale, consultanţă şi drepturile omului – 10 şedinţe

În conformitate cu prevederile Legii nr.218/2002 şi ale H.G.nr.787/2002, Autoritatea Teritorială de Ordine Publică prezintă periodic informări în faţa Consiliului Judeţean.

În acest sens, au fost elaborate următoarele materiale, care au fost prezentate în şedinţele Consiliului Judeţean**,** dintre care amintim:

1.*Informări trimestriale privind nivelul de asigurare a securităţii şi siguranţei civice a comunităţii;*

2.*Planul Strategic Anual cuprinzând principalele obiective ce trebuie îndeplinite de unităţile de poliţie şi indicatorii de performanţă minimali pentru anul 2020;*

3.*Raportul anual asupra eficienţei unităţilor de poliţie pe anul 2019.*

În luna februarie au fost făcute modificări la componența Autorităţii Teritoriale de Ordine Publică Cluj, astfel, prin Hotărârea Consiliului Județețean Cluj nr. 45 din 20 februarie 2020 s-a constat pierderea calităţii de membru în Autoritatea Teritorială de Ordine Publică Cluj în cazul domnului Danci Ioan-Alin, întrucât acesta nu mai îndeplinea funcția care a determinat desemnarea sa în această calitate şi validarea doamnei Munteanu Irina, subprefect al Județului Cluj, în calitatea de membru în Autoritatea Teritorială de Ordine Publică Cluj.

În cadrul şedinţelor din primul trimestru al anului 2020, membrii ATOP au aprobat Raportul de activitate al Autorităţii Teritoriale de Ordine Publică pe anul 2019, Informarea privind nivelul de asigurare a securităţii şi siguranţei civice pe anul 2019 iar preşedintele Comisiei de planificare, stabilire si evaluare a indicatorilor de performanţă minimali a prezentat membrilor ATOP „Raportul asupra eficienţei activităţii unităţilor de Poliţie pe anul 2019”, materiale care au fost ulterior prezentate în plenul Consiliului Judeţean Cluj, conform art.12 lit.c şi art. 22 din Hotărârea nr. 787 din 25 iulie 2002 privind aprobarea Regulamentului de organizare şi funcţionare a autorităţii teritoriale de ordine publică.

Autoritatea Teritorială de Ordine Publică Cluj împreună cu Instituția Prefectuli Județului Cluj, au făcut o solicitare scrisă către Ministerul Afacerilor Interne prin care au solicitat corelarea prevederilor Hotărârii Guvernului nr. 787/2002 privind aprobarea Regulamentului de organizare și funcționare a autorității teritoriale de ordine publică, cu prevederile art. 17 din Legea nr. 218/2002, astfel încât noi membrii ai Autorității Teritoriale de Ordine Publică să fie repartizaţi în comisiile de lucru ale acestei autorităţi.

În ședința din luna martie, structurile de ordine publică reprezentate în ATOP au adus la cunoștință faptul că, Organizația Mondială a Sănătății a declarat pandemie de coronavirus datorită epidemiilor răspândite pe multe continente şi a unui grad mare de răspândire la nivel internaţional şi în comunităţi

În contextual evoluției situației epidemiologice determinate de răspândirea COVID 19, Președintele României, domnul Klaus Iohannis, a semnat pe 16 martie 2020 decretul privind instituirea stării de urgență pe teritoriul României pentru 30 de zile.

Comitetul Județean pentru Situații de Urgența Cluj, luând act de evoluția situației epidemiologice pe teritoriul României, implicit în județul Cluj  și de evaluarea riscului de sănătate publică pentru perioada imediat următoare, care previzionează  o creștere a numărului de persoane infectate cu coronavirusul SARS-CoV-2, a emis o recomandare pentru toți cetățenii județului Cluj, precum și pentru cei care tranzitează județul, de a-și acoperi fața (nas, gură) cu mască, inclusiv măști improvizate sau alte materiale de protecție, de unică folosință sau reutilizabile în vederea reducerii riscului epidemiologic, de transmitere a virusului SARS-CoV-2,  în spații publice sau la locul de muncă.

La sfârșitul lunii martie a fost convocată o ședință extraordinară ATOP în vederea alocării a 60.000 lei pentru finanțarea proiectului „Creșterea capacității de intervenție a structurilor specializate pentru efectuarea cercetării la fața locului și pentru asigurarea măsurilor de ordine și siguranță publică la nivelul județului Cluj, în contextul răspândirii coronavirusului SARS-CoV-2” proiect inițiat de către Inspectoratul Județeran de Poliție Cluj, prin care s-au achiziționt echipamente de protecție pentru patrulele care și-au desfășurat activitatea în stradă și pentru cei care s-au ocupat cu patrularea și respectarea ordonanțelor militare.

Ședințele Autorității Teritoriale de Ordine Publice Cluj au urmat să se desfășoare prin intermediul unei platforme on-line de videoconferință, în conformitate cu prevederile Codului administrativ.

În al doilea trimestru al anului 2020 au fost aprobate Informarea privind nivelul de asigurare a securităţii şi a siguranţei civice pe primele 3 luni ale anului 2020 și Planul Strategic cuprinzând principalele obiective ce trebuie îndeplinite de unităţile de poliţie şi indicatorii de performanţă minimali pentru anul 2020.

În luna iulie au fost făcute modificări la componența Autorităţii Teritoriale de Ordine Publică Cluj, astfel, prin Hotărârea Consiliului Județețean Cluj nr. 147 din 30 iulie 2020 s-a constat pierderea calităţii de membru în Autoritatea Teritorială de Ordine Publică Cluj în cazul domnului Mircea Ion Rus, întrucât acesta nu mai îndeplinea funcţia care a determinat desemnarea sa în această calitate şi validarea domnului domnul Ciprian Vasile Rus – împuternicit să îndeplinească atribuțiile funcției de șef al Inspectoratul de Poliție Județean Cluj.

Totodată, prin aceeași hotărâre s-a constatat pierderea calităţii de membru în Autoritatea Teritorială de Ordine Publică Cluj a domnului Păcurar Virgil și validarea, în calitatea de membru, a domnului Dorin Apahidean, reprezentant al comunităţii desemnat prin Dispoziţia Preşedintelui Consiliului Judeţean Cluj nr. 643 din 14.07.2020

În luna iulie a fost aprobată Informarea privind nivelul de asigurare a securităţii şi a siguranţei civice pe cele 6 luni ale anului 2020, material care a fost ulterior prezentat în plenul Consiliului Judeţean Cluj.

Prin Hotărârea Consiliului Județețean Cluj nr. 162 din 31 august 2020 s-a constat pierderea calităţii de membru în Autoritatea Teritorială de Ordine Publică Cluj în cazul doamnei Marinela Marc, consilier județean şi validarea domnului Marinel Ioan Andro, consilier județean. în calitatea de membru, Prin aceeași hotărâre s-a constatat pierderea calităţii de membru în Autoritatea Teritorială de Ordine Publică Cluj în cazul domnului Ciprian Vasile Rus, întrucât acesta nu mai îndeplinea funcţia care a determinat desemnarea sa în această calitate şi validarea domnul Mircea Ion Rus, șef al Inspectoratului de Poliție Județean Cluj.

La dezbaterile ședinței din luna septembrie a fost invitată pe platforma on-line de videoconferință doamna inspector școlar general, prof. Marinela Marc pentru a informa măsurile care au fost luate pentru deschiderea noului an şcolar 2020-2021 în județul Cluj, în contextul răspândirii coronavirusului SARS-CoV-2  
 Pe parcursul ședințelor, structurile de ordine și siguranță publică reprezentate în ATOP, au adus la cunoștință activităţile specifice stării de urgenţă și alertă, desfăşurate pentru realizarea misiunilor în contextul prevenirii răspândirii la nivel naţional a infecţiei cu Coronavirus SARS-CoV-2. Unul dintre obiectivele majore a acestor activități a fost realizarea schimbului de date şi informaţii cu alte instituţii, în vederea cunoaşterii în timp oportun a evoluţiei bolii pe teritoriul naţional, precum şi a situaţiei operative în domeniu pentru adoptarea măsurilor specifice, potrivit competenţelor.

ATOP va continua pe viitor să-şi acorde sprijinul constant, transparent si imparţial cetăţenilor, societăţii civile reprezentate prin fundaţii sau asociaţii, autorităţilor locale, menţinându-şi disponibilitatea de a acorda necondiţionat consultanţă acestor organisme.

**PREŞEDINTE**

**Consilier judeţean Călin Tuluc**

Întocmit: consilier Gabriela Moldovan